Szám: 1-7/2015. 4. sz. napirendi pont anyaga

**Előterjesztés**

**Zalaszentgrót Város Önkormányzat Képviselő-testület**

**2015. május 28-i rendes ülésére**

**Tárgy:** Beszámoló az önkormányzat gyermekjóléti és gyermekvédelmi feladatainak ellátásáról

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 96. § (6) bekezdése értelmében *„a települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig – a külön jogszabályban meghatározott tartalommal – átfogó értékelést készít. Az értékelést – települési önkormányzat esetén a képviselő-testület általi megtárgyalást követően – meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.”*

A települési önkormányzat által készítendő átfogó értékelés tartalmi követelményeit a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet 10. számú melléklete határozza meg, melynek alapján az átfogó értékelés tartalmazza

* A település demográfiai mutatóit, különös tekintettel a 0-18 éves korosztály adataira.
* Az önkormányzat által nyújtott pénzbeli, természetbeni ellátások biztosítását.
* Az önkormányzat által biztosított személyes gondoskodást nyújtó ellátások bemutatását.
* A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatását.
* A jövőre vonatkozó javaslatok, célok meghatározását a [Gyvt.](http://www.opten.hu/loadpage.php?dest=OISZ&twhich=1321#sid256) előírásai alapján.
* A bűnmegelőzési program főbb pontjainak bemutatását (amennyiben a településen készült ilyen program), valamint a gyermekkorú és a fiatalkorú bűnelkövetők számának, az általuk elkövetett bűncselekmények számának, a bűnelkövetés okainak bemutatását.
* A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).

A **Szociális Bizottság** az előterjesztést a 2015. május 19-i ülésén megtárgyalta, a 15/2015. (V. 19.) számú határozatával elfogadta, és a Képviselő-testületnek elfogadásra javasolja.

A fentiek értelmében kérem a T. Képviselő-testületet, hogy a fentiekben hivatkozott jogszabályi rendelkezések által megszabott tartalmi követelményeknek megfelelően elkészített és jelen előterjesztés 1. számú mellékleteként csatolt Zalaszentgrót Város Önkormányzatának 2014. évi a gyermekjóléti és gyermekvédelmi feladatainak ellátásáról szóló beszámolót elfogadni szíveskedjenek.

**Határozati javaslat:**

Zalaszentgrót Város Önkormányzatának Képviselő-testülete az önkormányzat 2014. évi gyermekjóléti és gyermekvédelmi feladatainak ellátásáról szóló beszámolót az előterjesztés szerinti formában és tartalommal elfogadja.

Zalaszentgrót Város Önkormányzatának Képviselő-testülete Husz Mártának a Zalaszentgróti Szociális és Gyermekjóléti Alapszolgáltatási Központ vezetőjeként az intézmény megalapításától kezdődően végzett áldozatos, kiemelkedő színvonalú szakmai munkáját, közösségépítő tevékenységét tiszteltettel megköszöni.

Felkéri a jegyzőt, hogy a beszámolót terjessze fel a Zala Megyei Kormányhivatal Gyámügyi és Igazságügyi Főosztály Szociális és Gyámügyi Osztálya felé.

*Határidő:* 2015. május 31.

*Felelős:* Dr. Simon Beáta jegyző

**Zalaszentgrót**, 2015. május 22.

Baracskai József

polgármester

A határozati javaslat a törvényességi előírásoknak megfelel.

Dr. Simon Beáta

jegyző

*1. sz. melléklet*

**Zalaszentgrót Város Önkormányzatának 2014. évi gyermekjóléti és** **gyermekvédelmi feladatainak ellátásáról szóló beszámoló**

*(a 149/1997. (IX.10.) Kormányrendelet*

*10. sz. melléklete alapján)*

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése előírja a helyi önkormányzatok számára a gyermekjóléti és gyermekvédelmi feladatok ellátásáról és gyámügyi tevékenységről szóló beszámoló és értékelés készítését. Az átfogó értékelés tartalmi követelményét a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet 10. számú melléklete szabályozza.

A Gyvt. 14. § (1) bekezdése alapján a gyermekek védelme alatt a gyermek családban történő nevelkedésének elősegítésére, veszélyeztetettségének megelőzésére és megszűntetésére, valamint a szülői vagy más hozzátartozói gondoskodásából kikerülő gyermek helyettesítő védelmének biztosítására irányuló tevékenységet értjük.

**A települési önkormányzat feladatai:**

* a pénzbeli és természetbeli ellátások körében a rendszeres gyermekvédelmi kedvezmény,
* a személyes gondoskodást nyújtó gyermekjóléti alapellátások tekintetében a gyermekjóléti szolgáltatás, a gyermekek napközbeni ellátásának és átmeneti gondozásának biztosítása.

A települési önkormányzat jegyzője, amennyiben a gyermek veszélyeztetettsége a fenti alapellátások alkalmazásával nem volt megelőzhető illetve megszüntethető, hatósági intézkedést tesz, a gyermeket védelembe veszi, illetve azonnali intézkedést igénylő súlyos veszélyeztetettség esetén a családból kiemeli, ideiglenes hatállyal elhelyezi.

**1. Zalaszentgrót demográfiai mutatói, különös tekintettel a 0-18 éves korosztály adataira**

**Zalaszentgrót állandó lakosságának alakulása 2008-2014:**

|  |  |
| --- | --- |
| **Év** | **Fő** |
| 2008 | 7481 |
| 2009 | 7413 |
| 2010 | 7373 |
| 2011 | 6896 |
| 2012 | 6816 |
| 2013 | 6798 |
| 2014 | 6734 |

A fenti adatsorból a korábbi években is tapasztalt folyamatos lakosságszám csökkenés állapítható meg.

**A 0-18 éves korú lakosság kor szerinti megoszlása**

| Év | 0-3-ig | 4-6-ig | 7-14-ig | 15-18-ig | Összesen |
| --- | --- | --- | --- | --- | --- |
| 2014. | 185 | 162 | 449 | 264 | 1060 |

A település statisztikai adatok szerint Zalaszentgróton 2014. január 1-jén 6734 személy élt, ebből 1060 fő volt a 0-18 éves. Az elmúlt évek során a gyermekek száma tovább csökkent, az időskorúak aránya viszont nőtt. Mindez komoly problémát vet fel a gyermekkorúakkal foglalkozó, valamint az időseket ellátó egészségügyi és szociális intézmények vonatkozásában. Ez a tendencia negatívan hat a lakosság gazdasági aktivitására.

**Település statisztikai adatok**

|  |  |  |  |
| --- | --- | --- | --- |
|  | **Összesen** | **Férfi** | **Nő** |
| **Állandó lakosság 2013** | 6798 | 3253 | 3545 |
| **Állandó lakosság 2014** | 6734 | 3228 | 3506 |

A nemek tekintetében kitűnik az adatokból, hogy a nők száma továbbra is meghaladja a férfiak számát. Országos tendenciaként jelentkező probléma a népesség számának, valamint a házasságkötések számának csökkenése, illetve a válások számának növekedése, amely a családok szerkezeti átalakulását vonta maga után. Egyre elterjedtebb modell az egyszülős, így egykeresős család, amely létfenntartási gondok kialakulásához vezethet, valamint a család személyiségformáló, nevelő funkciójának csökkenését vonja maga után.

**2. Az Önkormányzat által nyújtott pénzbeli, természetbeni ellátások biztosítása**

A Gyvt. a pénzbeli és természetbeni ellátások közül nevesíti a rendszeres gyermekvédelmi kedvezményt, a gyermektartásdíj megelőlegezését, valamint az otthonteremtési támogatást.

A gyermekvédelem helyi rendszeréről szóló 4/1998. (V. 01.) számú helyi rendelet határozza meg azon pénzbeli és természetbeni ellátásokat, amelyeket Zalaszentgrót Város Önkormányzata biztosít a rendelet hatálya alá tartozóknak.

**Rendszeres gyermekvédelmi kedvezmény**

A Gyvt. által szabályozott rendszeres gyermekvédelmi kedvezmény egy természetbeni ellátás, amely havi rendszeres pénzbeli utalással nem jár. A kedvezmény megállapításának célja annak igazolása, hogy a gyermek szociális helyzete alapján jogosult a törvény által meghatározott gyermekétkeztetés normatív kedvezményének (bölcsődés, óvodás, 1.-8. évfolyamon nappali rendszerű iskolai oktatásban részt vevő és rendszeres gyermekvédelmi kedvezményben részesülő gyermek után az intézményi térítési díj 100 %-át, valamint a 8. évfolyamtól a nappali rendszerű iskolai oktatásban részt vevő és rendszeres gyermekvédelmi kedvezményben részesülő gyermek után az intézményi térítési díj 50 %-át normatív étkezési kedvezményként kell a gyermek részére biztosítani a központi költségvetés terhére), az egyszeri támogatásnak és külön jogszabályban meghatározott egyéb kedvezményeknek az igénybevételére. Megállapítása a benyújtás napjától számított 1 évre történik.

Az a kiskorú, valamint az a 18. életévét betöltött személy, aki nappali oktatás munkarendje szerinti tanulmányokat folytat - 23. életévének betöltéséig, illetve 25. életévének betöltéséig, ha felsőfokú oktatási intézmény nappali tagozatán tanul - jogosult rendszeres gyermekvédelmi kedvezményre, akinek családjában az egy főre jutó havi jövedelem nem haladja meg - a jogszabályi feltételektől függően - az öregségi nyugdíjminimum 130 %-át vagy 140 %-át. A rendszeres gyermekvédelmi kedvezményben részesülők száma folyamatosan változik. A 2014. évben 118 családban 216 gyermek részesült ebben az ellátásban.

A rendszeres gyermekvédelmi kedvezményként 2014. évben folyósított pénzbeli támogatás összege gyermekenként egyszeri 5.800.- Ft támogatást jelentett.

A 2014. évben kifizetett összeg 2.581.000.- Ft volt. A benyújtott kérelmek elutasítására két esetben került sor. Az elutasítások oka az volt, hogy magasabbnak bizonyult a családban egy főre jutó jövedelem a törvényben meghatározott értékhatároknál.

A családokra, kérelmezőkre vonatkozó általánosítható adatok között kell megemlíteni, hogy a rendszeres gyermekvédelmi kedvezményben részesülők között egyre többen vannak olyan családok, akik a megemelkedett lakáshiteleiket nehezen vagy nem tudják fizetni. Jövedelmi körülményeiket tekintve a kérelmezők között nagy számban található GYED-ből, GYES-ből, gyermekvédelmi támogatásból, öregségi és rokkantsági nyugellátásból, alkalmi munkából, valamint munkanélküli ellátásokból élő.

**Önkormányzati segély ellátásra vonatkozó adatok:**

2014. január 1-jétől a rendkívüli gyermekvédelmi támogatás [a szociális igazgatásról és szociális ellátásokról szóló [1993. évi III. törvény](http://www.opten.hu/loadpage.php?dest=OISZ&twhich=221785#sid256) 45. §](http://www.opten.hu/loadpage.php?dest=OISZ&twhich=221785#sid83968)-a szerinti önkormányzati segély ellátásnak minősül, ugyanakkor ehelyett a 2014. évi XCIX. törvény 80. §-a2015. március 1-jétől települési támogatás bevezetéséről rendelkezik.

Önkormányzati segélyben 2014. évben településünkön 118 gyermek 189 alkalommal részesült.

A megállapított ellátások alapján az önkormányzatot terhelő kiadás nagysága 2014. évben az önkormányzati segély esetében 1.450.000.- Ft volt.

A támogatást legtöbb alkalommal a gyermek iskoláztatásához, ruházattal történő ellátásához, az egészségügyi ellátással kapcsolatban felmerült költségekhez kérték a törvényes képviselők. A gyermekek tankönyv támogatására 226 család mindösszesen 1.854.000,-Ft összegben részesült. Elutasító döntés ezen támogatási forma esetében az elmúlt év folyamán nem született.

**A gyermekétkeztetés megoldásának módjai, a kedvezményben részesülők adatai**

A gyermekek napközbeni ellátását biztosító intézményben az alapellátások keretébe tartozó szolgáltatások közül csak az étkezésért állapítható meg térítési díj. A gyermekétkeztetés térítési díjának alapja az élelmezés nyersanyagköltségének egy ellátottra jutó napi összege. Az Önkormányzat évente rendeletben állapítja meg az étkezési térítési díjak összegét. A gyermekétkeztetést az Önkormányzat az Atroplusz Kft. közreműködésével biztosítja.

A 2014. év folyamán a Deák Ferenc Általános Iskola, Gimnázium és Alapfokú Művészeti Iskolában 173 fő (126 alsó osztályos, 33 felső osztályos, 14 gimnazista) zalaszentgróti tanuló étkezett teljes áron, míg az intézményi térítési díj 50 %-os kedvezményében 50 fő (30 alsó osztályos, 10 felső osztályos, 10 gimnazista), az intézményi térítési díj 100 %-os kedvezményében pedig 73 fő (43 alsó osztályos és 30 felső osztályos) tanuló részesült.

A Gyvt. 151. § (5) bekezdése értelmében a rendszeres gyermekvédelmi kedvezményben részesülő bölcsődés, óvodás korú, valamint az általános iskola 1-8. osztályába járó gyermekek után a szülőknek nem kellett térítési díjat fizetni.

**Szociális nyári gyermekétkeztetés**

Az Emberi Erőforrások Minisztériuma az előző évhez képest jelentős mértékben megváltoztatta a szociális nyári gyermekétkeztetés pályázati feltételrendszerét. A Minisztérium elsősorban a hátrányos helyzetű települések számára nyújtott támogatást, míg az e körbe nem tartozó települések részéről a szociális nyári gyermekétkeztetés biztosítása előzetesen nem tervezett, jelentős mértékű önerőt igényelt. Az önkormányzat a 2014. évi szociális nyári gyermekétkeztetés támogatására pályázatot nyújtott be – a 2013. évi 81 főhöz képest – 78 fő rendszeres gyermekvédelmi kedvezményben részesülő gyermek vonatkozásában 1.239.040,-Ft támogatási összeggel 271.040,-Ft önrész biztosításával. Zalaszentgrót Város Önkormányzatának Képviselő-testülete a pályázat önrészét az eseti szociális ellátások előirányzat terhére biztosította.

**Egyéb, a Gyvt.-ben nem szabályozott pénzbeli és természetbeni ellátások:**

ABursa Hungarica Felsőoktatási Önkormányzati Ösztöndíjpályázathoz önkormányzatunk már a kiírás első évében, 2001-ben csatlakozott. Ezen időponttól évről évre lehetőség nyílik a felsőoktatásban tanulók szociális támogatására. 2014. évben a Szociális Bizottság 54 pályázó között 1,4 millió forint támogatás szétosztásáról döntött a felállított szempont rendszer figyelembevételét követően. Összesen 55 pályázat érkezett, amelyből 1 db került elutasításra amiatt, hogy a pályázó a tanulmányait abbahagyta a pályázat elbírálásáig.

**3.** **Az önkormányzat által biztosított személyes gondoskodást nyújtó ellátások bemutatása**

A személyes gondoskodás keretébe tartozó gyermekjóléti alapellátások:

**1. a gyermekjóléti szolgáltatás,**

2. a gyermekek napközbeni ellátása,

3. a gyermekek átmeneti gondozása.

Az alapellátás hozzájárul a gyermekek hátrányos és halmozottan hátrányos helyzetének feltárásához és a gyermekek szocializációs hátrányának csökkentésével annak leküzdéséhez.

A *Zalaszentgrót és környező települések Intézményfenntartó Társulása* által fenntartott Zalaszentgróti Szociális és Gyermekjóléti Alapszolgáltatási Központ változatlanul **25** település részére biztosította **a *gyermekjóléti szolgáltatást és a családsegítést*** 2014-ban is, az előző évekhez hasonlóan.

Az integrált intézmény az Idősek Klubja keretében Zalaszentgrót város, Kallósd, Sénye és Tekenye községek részére az **étkeztetést, házi segítségnyújtást és a nappali ellátást – időskorúak** részére is biztosította.

Az intézmény egységes szerkezetbe foglalt módosított alapító okiratát Zalaszentgrót Város Önkormányzat Képviselő-testülete a 106/2014. (IX.11.) számú határozattal fogadta el.

Az intézmény jogszabályban meghatározott közfeladata*:*

**Kötelező feladat**: Gyermekjóléti, gyermekvédelmi szolgáltatás, idősek, fogyatékosok szociális ellátása a szociális igazgatásról és szociális ellátásokról szóló 1993.évi tv.37/A.§.(1)bekezdése,62.§.,63.§.,64.§.,és 65/F.§.(1) bekezdésének a.)pontja, a gyermekek védelméről és a gyámügyi igazgatásról szóló 1997. évi XXXI.tv. 40.§-a alapján.

Az intézmény jogállása: önálló jogi személy.

Az intézmény gazdálkodása az előirányzatok feletti jogosultság szempontjából teljes jogkörrel rendelkező költségvetési szerv.

Pénzügyi – gazdasági feladatait 2014. január 01-től a Zalaszentgróti Gazdasági Ellátó Szervezet látja el.

Az intézmény irányító szerve a Társulási Megállapodás szerint, a Zalaszentgrót és környező települések Intézményfenntartó Társulásának **Társulási Tanácsa.**

A **Zala Megyei Kormányhivatal Szociális és Gyámhivatala** a ZAC/100/136-14/2014 (XI.27.), azonosító szám: 1SZEMK/13661 számú **Határozatában** módosította az **új telephelyre** vonatkozóan – Zalaszentgrót, Batthyány u.15. - az intézmény Családsegítő-és Gyermekjóléti Szolgálat adatait, valamint **határozatlan időre** bejegyezte a szolgáltatói nyilvántartásba, ezáltal az állami hozzájárulás finanszírozási rendszerében befogadottnak minősül.

Az engedélyes nevére kiállított **Tanúsítványt** a Zala Megyei Kormányhivatal a fenntartó rendelkezésére bocsátotta.

*Szolgáltatási hely adatai: telephely*

*Neve: Zalaszentgróti Szociális és Gyermekjóléti Alap-*

*szolgáltatási Központ*

*Családsegítő-és Gyermekjóléti Szolgálata*

*Címe: 8790 Zalaszentgrót, Batthyány u. 15.*

*Helyrajzi szám: 742*

*Ágazati azonosító: S0042099 S0306129*

*Szolgáltatási hely által nyújtott szolgáltatások adatai:*

*1., Szolgáltatás neve:*

*Típusa: gyermekjóléti szolgáltatás*

*Formája: gyermekjóléti szolgálat*

*A szolgáltatás bejegyzése határozatlan idejű.*

*2., Szolgáltatás neve:*

*Típusa: családsegítő szolgáltatás*

*Formája: családsegítő szolgálat*

*A szolgáltatás bejegyzése határozatlan idejű.*

*Az intézmény a telephelyre vonatkozóan érvényes TANÚSÍTVÁNY-al rendelkezik a ZAC/100/136-16/2014. számú okirat alapján. (2014.12.01.)*

A **ZMK Szociális és Gyámhivatala** a ZAC/100/137-11/2014. (XII.22.) számú jogerős, azonosító szám:1SZEMK/15290 Határozattal a szociális étkeztetés ellátási területének bővítése miatt módosította az intézmény szolgáltatói nyilvántartásban bejegyzett adatait a **székhelyre** vonatkozóan, e szerint Almásháza és Tilaj települések részére 2015.január 01. napjától kezdődően működtethető a szolgáltatás.

*Címe: 8790 Zalaszentgrót, Batthyány u. 32.*

*Helyrajzi száma: Zalaszentgrót 901 hrsz.*

*Ágazati azonosítója: S0042099*

*A befogadott szolgáltatás neve: Szociális étkeztetés*

*A szolgáltatás ellátási területe: Almásháza, Kallósd,Sénye, Tekenye, Tilaj*

*községek, valamint Zalaszentgrót város*

*A befogadott szolgáltatás neve: Házi segítségnyújtás*

*Ellátható személyek száma: 50 fő (befogadott 50)*

*Ellátási területe: Kallósd, Sénye, Tekenye községek,*

*valamint Zalaszentgrót város*

*A befogadott szolgáltatás neve: nappali ellátás-időskorúak nappali ellátása*

*Férőhelyszám: 45 fő (befogadott 45)*

*Ellátási területe: Kallósd, Sénye, Tekenye községek,*

*valamint Zalaszentgrót város*

*A szolgáltatások bejegyzése határozatlan idejű.*

*Az intézmény a székhelyre vonatkozóan érvényes TANÚSÍTVÁNY-al rendelkezik a*

*ZAC/100/137-4/2014. számú okirattal.*

*(2014.03.31.)*

Az intézmény Szolgáltatási Szerződést kötött az Időskorúak Otthona Nagykapornak intézménye, mint szolgáltatóval valamint Együttműködési Megállapodást kötött Almásháza és Tilaj Községek Önkormányzatával a feladatellátás zavartalan biztosítása érdekében.

Az intézmény Szakmai Programját és a Szervezeti Működési Szabályzatát 2014-ben aktualizálni és módosítani kellett, amely 2014. április 24-én lépett hatályba. Az évközi változásokról az intézményvezető szükség szerint feljegyzést készített. Az Alapító okiratot a 2014. évben 2 alkalommal, július és szeptember hónapban kellett módosítani, a Társulási Megállapodás módosításának időpontja 2014. október 01. volt.

**3.1.A** **gyermekjóléti szolgáltatás biztosításának módja, működésének tapasztalatai**

**A Gyermekjóléti Szolgálat** a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségét, elősegíti a családban történő nevelkedését, megelőzi, csökkenti és támogatja a gyermek veszélyeztetettségének megszüntetését, illetve a családjából kiemelt gyermek visszahelyezését. A Gyermekjóléti Szolgálat – összehangolva a gyermekeket ellátó egészségügyi és nevelési-oktatási intézményekkel – **szervezési, szolgáltatási** és **gondozási** feladatokat végez.

Alapfeltétel, hogy **minden településen** biztosított legyen a szolgáltatás elérhetősége, és lényeges, hogy a segítő tevékenység célcsoportja a szolgáltatás illetékességi területén élő **valamennyi gyermek**. Alapelve az **önkéntesség,** de ha a veszélyeztetettség ténye áll fenn – az önkéntes együttműködés hiánya esetén – hatósági intézkedést kell kezdeményezni, amely lehet védelembe vétel, ideiglenes hatályú elhelyezés vagy nevelésbe vétel.

**3.1.1. A Gyermekjóléti Szolgálat személyi és tárgyi feltételeinek biztosítása a 2014. évben**

|  |  |  |  |
| --- | --- | --- | --- |
| ***Munkakör*** | ***Alkalmazás módja*** | ***Végzettség*** | ***Ellátási területe*** |
| **Intézményvezető,**  **a Gyermekjóléti Szolgálat** **szakmai irányítója** | 8 óra közalkalmazott  **Gyj,** Css és  idősellátás | pedagógus,  szociális szakigazgatás szervező,  **szociális alap- és szakvizsga**  gyermekvédelmi szakértő, tereptanár | A társulás területe |
| **családgondozó** | 8 óra közalkalmazott  **Gyj** | **szociális munkás**  (záróvizsgával rendelkezik)  jelenleg gyed  **szociálpedagógus**  (záróvizsgával rendelkezik)  (2015.09.14-ig) | Zalaszentgrót és környéke, Kehidakustány, Kallósd, Zalacsány, Almásháza,  Ligetfalva, Tilaj, Sümegcsehi, Döbröce,  Kisgörbő, Nagygörbő |
| **családgondozó** | 8 óra közalkalmazott  **Gyj** | **szociális munkás** | Zalaszentgrót és környéke, Zalabér, Zalavég, Batyk, Tekenye, Zalaszentlászló, Sénye, Pakod, Dötk |
| **családgondozó** | 8 óra  közalkalmazott  **Gyj** | **szociálpedagógus** | Zalaszentgrót és környéke, Türje, Vindornyaszőlős,Szalapa, Óhid, Mihályfa, Kisvásárhely |

A 25 településen kötelezően ellátandó gyermekjóléti szolgáltatást **3 főállású családgondozó** végezte, az **intézményvezető/szakmai irányító** segítségével. Az 1 főre jutó gondozási esetek száma az év során jelentősen meghaladta a jogszabályi előírást, amely 45 fő/családgondozó.

A gyermekjóléti szolgálatokban végzett szociális segítő munka komplex szakmai ismereteket igénylő feladat, melynek szakmai presztízse igazságtalanul rendkívül alacsony. Az itt dolgozók a gyermekek sorsát befolyásoló, azt meghatározó tevékenységeket végeznek, döntéseket készítenek elő magas szakmai színvonalon és felelősségteljesen. Javaslataikat, környezettanulmányaikat elsősorban a hatósági intézkedéseket hozó, tehát döntéshelyzetben lévő Járási Gyámhivatalok munkatársai részére juttatják el.

**Családgondozó asszisztensi** munkakör betöltésére változatlanul nem nyílt lehetőség, ami fokozott adminisztrációs terhet jelentett a szakmai irányító és a családgondozók részére. Erre a feladatkörre státusz kialakítása a napi jelentési kötelezettség – KENYSZI nyilvántartási rendszer – az iktatás naprakész vezetése, a levelezés és egyéb okiratkezelés miatt változatlanul indokolt, fontos és szükséges.

Az intézmény iktatási statisztikája 2014-ben:

* Gyermekjóléti Szolgálat fő szám: 316 alszám: 1 894
* Családsegítő Szolgálat fő szám: 247 alszám: 941
* Idősellátás fő szám: 213 alszám: 810

A Gyermekjóléti Szolgálat iktatási statisztikája a 2014. évben:

* + Alapellátott bejövő: 232 kimenő: 158
  + Védelembe vett bejövő: 255 kimenő: 127
  + Nevelésbe vett bejövő: 160 kimenő: 44
  + Egyéb bejövő: 378 kimenő: 236

Az előző évekhez hasonlóan az intézmény adminisztrációja magas számot mutat, amelyben különösen hangsúlyos a gyermekkel kapcsolatos írásbeli dokumentáció.

**3.1.2. A tárgyi feltételek alakulása 2014-ben**

2012. decemberében a Zalaszentgróti Járási Hivatal kialakítása miatt az intézmény székhelye megváltozott**, Zalaszentgrót, Batthyány u. 32., az Idősek Klubja** épülete lett.

A **gyermekjóléti szolgáltatás (4 fő)** és a **családsegítés (5 fő)** a volt **Zeneiskola** épületében került átmenetileg elhelyezésre a költözés után másfél évig (Batthyány u. 13.), majd a 38/2013.(VII.31.) Belügyminiszteri rendelet szerkezetátalakítási tartalék felhasználásáról szóló rendelet alapján, a szociális és gyermekjóléti alapszolgáltatások általános feladatai működési kiadásaira fedezetet tudott biztosítani Zalaszentgrót Város Önkormányzata, így végleges helyre, - a Gimnázium volt épületébe - a Batthyány u.15. szám alá költözhetett a GESZ munkatársaival együtt 2014. májusában.

Az akadálymentesített épületben a két szolgáltatás számára rendelkezésre álló helyiségek: 2 irodahelyiség – dolgozói szoba, 1 vezetői szoba, 1 fogadószoba, 1 csoportszoba, váróhelyiség a folyosón, a Gesz munkatársaival közös használatban konyha, 3 mosdó férfi/női, valamint egy akadálymentesített.

**A telephely** irodahelységeit a Zalaszentgrót Város Önkormányzatával kötött bérleti szerződés alapján használja az intézmény, a társulásban résztvevő önkormányzatok fogadóórák megtartására ingyen biztosítanak helyet a családgondozók részére.

**A szolgálati autó** az üzemanyagárak függvényében maximális kihasználtsággal működött 2014.februárjáig, amikor közúti baleset miatt a biztosító döntésére várva, - mivel a károkozó fél által vezetett autó szlovák tulajdonban volt - több hónapig javítás alatt állt. Emiatt indokolt esetben előzetes engedély alapján a saját gépkocsi használata is szükségessé vált, valamint jellemző volt a távolsági autóbusz használata is.

Intézményünkben 3 fő részére biztosítunk a munkahelyre történő utazáshoz Volán bérletet.

**3.2. A családgondozói munka bemutatása a számok tükrében Zalaszentgrót város közigazgatási területén**

**A Gyermekjóléti Szolgálat nyilvántartásában szereplők létszáma 2014. 12.31-ei állapot szerint:**

|  |  |
| --- | --- |
| Település | **Zalaszentgrót** |
| Alapellátottak | 31 gyermek/12 család |
| Védelembe vett | 10 gyermek/ 9 család |
| Nevelésbe vett | 6 gyermek/3 család |
| **Összesen** | **47 gyermek/24 család** |

**A Gyermekjóléti Szolgálat által a 2014-es év során ellátottak létszámadatai:**

|  |  |
| --- | --- |
| Település | **Zalaszentgrót** |
| Alapellátottak | 42 gyermek/21család |
| Védelembe vett | 17 gyermek/13 család |
| Utógondozott | 2 gyermek/ 1 család |
| Nevelésbe vett | 7 gyermek/ 3 család |
| **Összesen** | **68 gyermek/38 család** |

**Lezárt esetek száma 2014. évben: 19** fő gyermek

**Lezárás okai**: **18. életév** betöltése, **eredményes** családgondozás, területről való **elköltözés.**

Az első 2 ok bekövetkezése során a Családsegítő Szolgálattal kötött együttműködést a legtöbb család a Gyermekjóléti Szolgálat nyilvántartásában való lezárást követően, mivel további segítségre még szükségük lehet, de már nem a gyermek a probléma hordozója.

**Új esetek száma 2014. évben: 15** fő gyermek

**Bekerülés okai:** önkéntes segítség kérése-elsősorban a szülő betegsége miatt, szülők közötti konfliktushelyzetek, családi konfliktusok, kiskorú veszélyeztetése, szülők életvitele, védőnői jelzések a gyermekek elhanyagolását illetően, területre költözés (háttérben anya-lánya rossz kapcsolat állása)

Oktatási intézmény jelzése – a szülők nem megfelelő életvitele, az egymás irányába mutató harag düh, mely agresszív viselkedést vont maga után a gyermek jelenlétében, de jelen volt a családban az alkoholprobléma is, igazolatlan iskolai hiányzás.

**A gyermekek veszélyeztetettségének okai:**

* Anyagi nehézségek, munkanélküliség a családban
* Szülők nem megfelelő életvitele
* Pszichés problémák szülőnél, gyermeknél
* Következetlen, engedékeny nevelési módszerek alkalmazása
* Tekintélyelvű, túl szigorú nevelési módszerek alkalmazása
* Kiskorú veszélyeztetése-bűnelkövetésbe való bevonása
* Magatartási problémák, indulatkezelési problémák
* Tankötelezettség nem/nem megfelelő módon való teljesítése, illetve megszegése
* Beilleszkedési nehézségek
* Kapcsolattartási problémák
* Családi konfliktusok, a szülők közötti rendezetlen kapcsolati kérdések
* Családon belüli erőszak szem/fültanúja a gyermek
* Higiéniás problémák: rüh-atka fertőzés visszatérő jelleggel, súlyfejlődési problémák
* Anya-gyermek kapcsolati problémák
* Anyagi problémák, rossz szociális helyzet, munkanélküliség
* A fiatalok magatartási problémái, deviáns viselkedése

**A Gyermekjóléti Szolgálat forgalma Zalaszentgróton a 2014. évben:**

→**Kliensforgalom: 305** alkalom

→**Családlátogatások száma: 269** alkalom

**Környezettanulmányok készítése hatósági felkérés alapján: 20** gyermeket érintően készült

**Leggyakoribb okok:** családba fogadás kérelmezése/felülvizsgálata miatt, családba fogadás megszüntetése miatt, megelőlegezett tartásdíj továbbfolyósítása miatt, gondozási hely által kért környezettanulmány a gondozott gyermek testvérénél, annak érdekében, hogy testvérénél valósulhasson meg a kapcsolattartás pár napra stb.

**Adományozás:** **111** alkalommal → **37** gyermeket érintően

**Jelzőrendszer által küldött jelzések száma: 135** db

**75** gyámhivatali jelzés**, 26** köznevelési intézményből érkezett jelzés, **17** rendőrségi jelzés, **10** védőnői jelzés, **5** pártfogó felügyelői jelzés, **1** ügyészség, bíróság által küldött jelzés, **1** áldozatsegítő szolgálattól érkezett jelzés

**3.3. Alapellátásban részesülők száma, a Gyermekjóléti Szolgálat működésének tapasztalatai az Intézményfenntartó Társulás területén**

2014-ben gyermekjóléti alapellátásban történő gondozásban **169** gyermek részesült önkéntes együttműködés, ill. védelembe vétel elrendelésével hatósági eljárás keretében. Az év során szakellátásban **26** gyermek volt, így az összes gondozásban részesült gyermek száma **195** fő, akik közül **90** a leány. A **195** gyermek **124** családból került ki.

**A Gyermekjóléti Szolgálat gondozási tevékenységét mutatja a táblázat**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **S**  **sz** | **Gondozási**  **típus**  **Nem és kor** | | **Alap-**  **ellátás-**  **ban történő gondo-**  **zás** | **Védelem-be vétel** | **Utó-**  **gondozás szak-**  **ellátásból kikerült** | **Ideiglenes hatállyal elhelyezett** | **Nevelésbe**  **vett** | **Tartós nevelt**  (meg-szűnt) | **Összesen** (a-f oszlo-  pok összege) | **Tanács-**  **adás kereté-ben történő ellátás** |
| **gyerekek száma** | | | | | | | |
| **a** | **b** | **c** | **d** | **e** | **f** | **g** | **h** |
| 1 | Összesen  (fiú + lány) | 0-2 éves | 9 | 8 |  |  | 2 |  | 19 |  |
| 2 | 3-5 éves | 10 | 8 |  | 1 | 3 |  | 22 |  |
| 3 | **6-13 éves** | **42** | **11** | **1** |  | **7** |  | **61** |  |
| 4 | **14-17 éves** | **58** | **23** | **1** |  | **11** |  | **93** |  |
| 5 | **Összesen**  (01-04. sorok) | | **119** | **50** | **2** | **1** | **23** |  | **195** | **69** |
| 6 | Ebből: leány | | 55 | 20 | 2 | 1 | 12 |  | 90 |  |
| 7 | Családok száma | | **79** | **31** | **1** | **1** | **12** |  | **124** | **63** |

**2014-ben** 34 gondozási esettel csökkent az előző évhez képest az összes gondozási tevékenység száma. A **legnagyobb mértékben az alapellátásban** csökkent a gondozottak száma (**50 fővel**). A gondozási tevékenység megszűnésének oka lehet az eredményes családgondozás, a más településre való költözés, valamint a 18. életév betöltése. A megszűnés nem tekinthető minden esetben véglegesnek, mert voltak gyerekek ill. családok, akik nem tudtak hosszabb távon pozitív változásokat fenntartani, így hamarosan visszakerültek a szolgálat látókörébe.

**A 195** gondozott közül a legtöbb gondozottunk (*68 fő*) Zalaszentgróton él, bár ez az adat **23 fővel kevesebb**, mint 2013-ban volt. A társult településeken gondozásban lévő gyermekek száma Türjén (*21 fő*), Zalabérben (*18 fő*), de intenzív családgondozást végeztek a családgondozók Pakodon (*12 fő*), Batykon (*10 fő*), Vindornyaszőlősön (*10 fő*), Zalaszentlászlón (*9 fő),* Szalapán (*9 fő*) esetében is.

A legösszetettebb, súlyosbodó és visszatérő problémák a ***6-13 éves és a 14-17 éves*** korosztálynál és családjaikban jelentkeztek, - az előző évekhez hasonlóan - akik a gondozottak **31%-át**, illetve **48%-át** jelentették 2014-ben.

**3.4. A gyermekek veszélyeztetettségének okai:**

A nyilvántartott gyermekek veszélyeztetettségének legfőbb okai közt a **gyermeknevelési problémák** jártak az élen, *- a kezelt problémák száma 289 (****21%****)* -, **a szülők vagy család életvitele esetében –** *a kezelt problémák száma 254 (****19%****) -* és az **anyagi (**megélhetési, lakhatással összefüggő stb.) **eredetű** problémák – *a kezelt problémák száma 223 (****16%****)* - hasonlóan magas szám, mint 2013-ban volt. A gyermekek veszélyeztetettségének okai a családdal való kapcsolatfelvételt követően gyakorta bővültek **a családi konfliktusokkal** (szülők egymás közti, szülők-gyermek közt), a **gyermekintézménybe való beilleszkedési nehézséggel,** a **szülői elhanyagolással**, valamint a **magatartászavar, teljesítményzavarral**. A fent nevesített veszélyeztetettségi okok több családban halmozottan jelentkeztek, ami még inkább megnehezítette a megfelelő megoldási lehetőségek megtalálását, a hatékony segítésnyújtást, hiszen az egyik probléma olykor generálta a másikat.

**A gyermekjóléti szolgáltató tevékenység a kezelt probléma típusa szerint 2014-ben**

|  |  |  |
| --- | --- | --- |
| **Szám** | **Megnevezés** | **Kezelt problémák száma** |
| 01 | **Anyagi (megélhetési, lakhatással összefüggő stb.)** | **223** |
| 02 | **Gyermeknevelési** | **289** |
| 03 | Gyermekintézménybe való beilleszkedési nehézség | 140 |
| 04 | Magatartászavar, teljesítményzavar | 95 |
| 05 | Családi konfliktus (szülők egymás közti, szülők-gyermek közti) | 176 |
| 06 | **Szülők vagy a család életvitele** | **254** |
| 07 | Szülői elhanyagolás | 125 |
| 08 | Családon belüli bántalmazás (fizikai, szexuális, lelki) | 11 |
| 09 | Fogyatékosság, retardáció | 14 |
| 10 | Szenvedélybetegségek | 26 |
| 11 | **Összesen** | **1 353** |

***A gyermeknevelési problémák terén*** a szülők nem találták a helyes módszerek alkalmazását, sok esetben túl elnézőek, ráhagyóak vagy éppen ellenkezőleg túl szigorúak voltak. A családi konfliktusok, a szülők közötti rendezetlen kapcsolati kérdések, a családon belüli bántalmazások száma is emelkedett, csakúgy, mint az elhanyagolás, a gyermekek nem megfelelő ellátása és a higiénés problémákból eredő fertőzések. A szülők megromlott egészségi állapota, lelki problémáik is felerősödtek és kihatottak valamennyi problémára. Emiatt is nagy szükség volt a folyamatos kontrollra, a vizsgálatokon való megjelenésre való figyelemfelhívásra, emlékeztetésre, a gyógyszerbevételre való odafigyelésre stb.

A gyermekneveléssel kapcsolatos problémák, a mások általi könnyű befolyásolhatóság, a negatív minták követése, normaszegő cselekedetek elkövetése és a tankötelezettség elmulasztása/tanulói jogviszony megszűnése miatti „semmittevés” mellett megjelentek a „nem jól funkcionáló anyák”, anyai feladataikat nehezen, segítséggel ellátni próbáló szülők, valamint a rosszul működő párkapcsolat, amely bizonytalanságot szült.

Számos esetben hiányzott a jó, követendő szülői minta, a támogató családi háttér. A fiatalok környezetében több olyan felnőtt és kortárs személy él, akik negatív hatást gyakoroltak a helyét kereső, befolyásolható személyiségű fiatalra.

Ezen fiatalok esetében a segítő beszélgetés, a tanácsadás, a megfelelő információkhoz való juttatás, a következmények kihangsúlyozása, az elrettentő példák felhozatala különös jelentőséggel bírt. A szülők esetében pedig a helyes nevelési módszerekről való beszélgetésre, a kötelezettségekre és következményekre való folyamatos figyelemfelhívásra, információnyújtásra, iránymutatásra volt szükség.

***A szülők vagy a család életviteléből*** adódó veszélyeztetettség alapjánmegállapítható volt, hogy hiányzott az erős, jó cél érdekében összetartó családi háttér, a konfliktusmentes együttélés, a megoldásokat kereső és nyújtó konfliktuskezelés, tehát a helyes szülői minta.

A munkanélküliség, az állandósult eltartottság nemcsak anyagi hátrányokkal, hanem erkölcsi és pszichikai leépüléssel is együtt járt. Családi konfliktusok, életviteli, gyermeknevelési problémák jelentkeztek, melyek a többségi társadalmi normáktól és szabályoktól eltérő magatartást eredményeztek, illetve viselkedési mintaként álltak a gyermekek, fiatalok előtt.

2014. évben dominánsan megjelentek a **családon belüli kapcsolati problémák** (őszinteség hiánya a szülők és a gyermekek között, illetve a szülők – nagyszülők között). Az engedékeny, következetlen szülői magatartás következményeként kialakultak súlyos magatartási, beilleszkedési nehézségek. A rossz szülői minta a családokban élő gyermekekben, fiatalokban nem alakított ki felelősségteljes, a megvalósítandó célok érdekében kitartó magatartást. Az esetenkénti rossz szülői tiltás, helytelen konfliktuskezelési minták a gyermekben fokozott ellenállást, a szakemberrel, gyámmal való együttműködés elutasítását eredményezték.

Problémaként jelent még meg a településeken a **szülők közötti nem megfelelő kommunikáció** a „válás” – az élettársak között – és a közös gyermek további nevelésében való nem egyetértés. Sajnos a legtöbb esetben **a szülők saját sérelmeiket a gyermeken keresztül közvetítették** egymás felé. Nehezen értették meg, hogy rendezni kell a gyermekelhelyezés kérdését bíróságnál, így esélyt adnak maguknak arra vonatkozóan, hogy továbbra is megfelelő módon tudják nevelni a közös gyermeket.

A szülők különválása a gyermekek szempontjából sem volt egyszerű, főként, ha kétlaki életet éltek attól függően, hogy melyik szülőhöz ragaszkodtak jobban. Válás hiányában a szülők közt kötött szóbeli megállapodások (pl.: a gyermekek ellátásához kapcsolódó anyagiak, láthatás stb.) újabb konfliktusok forrása volt, egymásra hárítva a felelősséget. Ezen kívül a felbomlott élettársi kapcsolatokból hozták-vitték magukkal a gyerekeket, és az új párkapcsolatokban nem mindig tudták a „más” gyermekének „problémáit” kellőképpen tolerálni az élettársak, családtagok. Az apai felelőtlenség – elhagyták gyermekeiket, nem tartottak kapcsolatot – hatásai több vonatkozásban is ártalmasak. (anyagi nélkülözés, gyermeknevelési problémák stb.) A megfelelő apai minta és napi jelenlét ugyanolyan fontos a gyermekek egészséges fejlődése érdekében, mint az anyai.

Összességében a **családokon belüli negatív mintát nyújtó házastársi, élettársi viszonyok,** valamint **a családok szétbomlásából adódó problémák,** mindezeken felül pedig az **anyagi nehézségek** továbbra is magas számban jelen lévő problémák voltak. A szülők közt kialakult ellenséges viszony feloldása érdekében, ahol elfogadták a felek, egy külső szakember is bevonásra került, - család konzulens személyében - mivel a tanácsadás, a konfliktuskezelés, mint eszköz kevésnek bizonyult a családgondozás folyamatában.

***Az anyagi problémák***változatlanul dominánsan jelen voltak a gondozott családok életében, mivel a létfenntartást veszélyeztető anyagi problémák tartóssá váltak. A munkába állás, mint lehetőség, továbbra is az alkalmi munkákban illetve a közmunkaprogramban való részvétel során valósult meg.

A családok egy részére elmondható, hogy a létszámuk nő, de ehhez mérten a családok munkából befolyó jövedelme nem, leszámítva a gyermekek után befolyó családtámogatási összegeket. A házak zsúfoltabbak, gyakran higiéniai problémák léptek fel, amelyhez sokszor egy nemtörődöm életmód is társult.

Sok esetben a családok felnőtt tagjai válogattak a munkalehetőségek közt, kifogásokat keresve arra, hogy miért nem vállalták el azt. Voltak, akik kapcsolatban álltak a Munkaügyi Központtal, kihasználva annak lehetőségét, hogy a Munkaügyi Központ által indított képzéseken, tanfolyamokon részt vettek, annak érdekében, hogy előbbre jussanak, illetve pénz álljon a házhoz.

A településeken jól működő közmunkaprogram által sok család jutott munkalehetőséghez, de probléma, hogy ezek is csak részjavulást eredményeztek a családi kasszában, hiszen ennek megszűnésével, lejártával, újra visszaestek a korábbi szintre a családok.

Több család küzdött és küzd a településeken közüzemi tartozásokkal, a részletfizetési kérelmek sora végtelen. Hiába fizettek ki pl. egyetlen részletet, a következő teljesítésére, illetve az aktuális számla kifizetésére már nem volt keret, így az újabb tartozás feltorlódáshoz vezetett. Jellemzően több családnál is probléma volt, hogy korlátozva volt a víz, vagy a villanyszolgáltatás.

A családoknál a folyamatos veszekedések egyik meghatározó oka a **rossz anyagi helyzetből** adódott, vagy az a lehetetlen állapot alakult ki kényszerből, hogy lakhatási problémáikat úgy oldották meg, hogy több család élt egy házban, amiből a folyamatos veszekedések, nézeteltérések voltak.

**Összegezve:**

A családgondozók a családoknak az életvezetési képességek megőrzése, valamint a család életében jelentkező problémák megszüntetése érdekében tájékoztatást nyújtottak a szociális, családtámogatási és társadalombiztosítási ellátások formáiról, a hozzájutás módjáról, valamint segítséget nyújtottak az ezekhez szükséges nyomtatványok beszerzéséhez és megfelelő módon történő kitöltéséhez.

A munkanélküliség, az állandósult eltartottság nemcsak anyagi hátrányokkal, hanem erkölcsi és pszichikai leépüléssel is együtt járt. Családi konfliktusok, életviteli, gyermeknevelési problémák jelentkeztek, melyek a többségi társadalmi normáktól és szabályoktól eltérő magatartást eredményeztek, illetve viselkedési mintaként álltak a gyermekek, fiatalok előtt.

A családgondozóknak folyamatos és intenzív családgondozást kellett végezniük az év folyamán ahhoz, hogy a több családból álló nagycsaládok mindennapi nézeteltéréseit megfelelő módon tudják kezelni. Jellemző volt továbbra is, hogy a családokban a problémák egyre inkább halmozottan jelentek meg, a gondok eredete, oka az összetettségük miatt egyre nehezebben volt meghatározható, így a megoldás felé vezető hatékony feladatok megtalálása és megvalósítása sem volt könnyű feladat.

**3.5. A Gyermekjóléti Szolgálat szakmai tevékenységeinek adatai 2014-ben**

|  |  |  |  |  |
| --- | --- | --- | --- | --- |
| **Sorszám** | **Megnevezés** | | **Szakmai tevékenységek száma**  **(halmozott)** | **Ellátott gyermekek száma** |
| a | b |
| **01** | Információnyújtás | | **485** | **190** |
| **02** | Segítő beszélgetés | | **558** | **156** |
| **03** | Tanácsadás | | **415** | **113** |
| **04** | Hivatalos ügyekben való közreműködés | | 269 | 122 |
| **05** | Családlátogatás | | **1 062** | **258** |
| **06** | Közvetítés más szolgáltatásba | | 133 | 76 |
| **07** | Első védelembe vételi tárgyaláson való részvétel | | 31 | 37 |
| **08** | Felülvizsgálati tárgyaláson való részvétel | Átmeneti és tartós nevelésbe vétel | 16 | 11 |
| **09** | Védelembe vétel | 24 | 22 |
| **10** | Elhelyezési értekezleten, ill. tárgyaláson való részvétel | |  |  |
| **11** | Pszichológiai tanácsadás | |  |  |
| **12** | Jogi tanácsadás | |  |  |
| **13** | Fejlesztőpedagógusi ellátás | |  |  |
| **14** | Konfliktuskezelés | |  |  |
| **15** | **Szakmaközi megbeszélés** | | **6** |  |
| **16** | **Esetkonferencia** | | **29** | **57** |
| **17** | Örökbefogadással kapcsolatos intézkedések | |  |  |
| **18** | Adományozás | | 340 | 158 |
| **19** | **Szociális válsághelyzetben lévő várandós anya gondozása** | | **3** | **3** |
| **20** | **Összesen (01 – 19. sorok)** | | **3 370** | **1 203** |

A szülőknek és a gyerekeknek az esetek nagy részében **információnyújtásra,** felvilágosításra, tájékoztatásra, **hivatalos ügyintézésben** történő segítségnyújtásra (kérelmek megfogalmazása, hivatalos szervekhez való eljuttatása), illetve **gyermeknevelési, életvezetési** és **életmódbeli tanácsra**, segítő beszélgetésekre volt szükségük a legnagyobb számban.

**3.6. Válsághelyzetben levő várandós anyák gondozása:**

A fiatalkorúak életében a **korai és meggondolatlan párkapcsolatok létesítése** továbbra is jellemző probléma volt. Az élettársi kapcsolatot korai gyermekvállalás követte, így a problémák ismét halmozódtak tovább, a megszületett gyermek egyből veszélyeztetett helyzetbe került.

Zalaszentgrót városában **20 14-ben a rendszerben lévő** **két fiatalkorú lány** volt áldott állapotban, akik rendszeresen tartották a kapcsolatot a védőnőkkel, a nőgyógyász szakorvossal, és betartották a családgondozó által mondottakat is.

A korai párválasztás a szülők és gyermekeik közt is konfliktusokkal párosult, amelyek megoldásában a családgondozók nyújtottak segítséget segítő beszélgetésekkel, esetkonferenciák szervezésével és lebonyolításával, szoros együttműködésben az egészségügyi szolgáltatást nyújtókkal és a Családsegítő Szolgálat munkatársaival.

A családgondozáshoz *- az érintett családokkal való szoros kapcsolattartás ellenére* - hosszabb idő szükséges ahhoz, hogy a családokban pozitív irányú változások kezdődjenek el, valós együttműködés alakuljon ki.

**3.7. Családjából kiemelt gyermek szüleinek gondozása:**

A 2014-es év során **26** gyermek volt a szakellátásban, akik közül **15** aleány. A **26** gyermek **14** családból került ki.

A Gyermekjóléti Szolgálat családgondozója együttműködött a területi gyermekvédelmi szakszolgálat, a nevelőszülői hálózatot működtető intézmény, illetve a gyermekotthon munkatársaival, valamint a gyermekvédelmi gyámmal.

A családgondozó 2 hónapon belül a nevelésbe vett gyermeket gondozási helyén felkereste, és tájékozódott beilleszkedéséről, a látogatás lehetőségeiről.

A Gyermekjóléti Szolgálat javaslatot tett a gyámhivatalnak a kapcsolattartás formájának megváltoztatására, ha a szülők életvitelében, körülményeiben beállt változás ezt indokolta, tájékoztatást nyújtott a szülő-gyermek kapcsolat alakulásáról.

**3.8. A jelzőrendszer tagjaival való együttműködés tapasztalatai:**

A Gyvt. 17.§ (1) bekezdésében meghatározott személyekkel és intézményekkel - a jelzőrendszer tagjaival - való együttműködés megszervezése, a tevékenységek összehangolása kiemelt feladat volt 2014-ben is.

**2014-ben a jelzőrendszer által küldött jelzések száma:**

|  |  |  |
| --- | --- | --- |
| **Sorszám** | **Megnevezés** | **Küldött jelzések száma** |
| **01** | Egészségügyi szolgáltató | 23 |
| **02** | Ebből (01-ből): védőnői jelzés | 21 |
| **03** | Személyes gondoskodást nyújtó szociális szolgálat | 9 |
| **04** | Napközbeni kisgyermek ellátást nyújtók |  |
| **05** | Átmeneti gondozást biztosítók |  |
| **06** | Menekülteket befogadó állomás, menekültek átmeneti szállása |  |
| **07** | **Közoktatási intézmény** | **127 !** |
| **08** | Rendőrség | 49 |
| **09** | Ügyészség, bíróság | 9 |
| **10** | Pártfogó felügyelet | 25 |
| **11** | Társadalmi szervezet, egyház, alapítvány |  |
| **12** | Áldozatsegítés és kárenyhítés feladatait ellátó szervezet | 1 |
| **13** | Állampolgár | 3 |
| **14** | **Önkormányzat, jegyző, gyámhivatal** | **359 !** |
| **15** | Munkaügyi hatóság |  |
| **16** | **Összesen (01 és 03-15.sorok)** | **605** |

**A 605 jelzés**, magas szám, 199 jelzéssel magasabb az előző évihez képest.

Az év során a legtöbb jelzés **359 !** db (60%) a gyámhatóságtól és **127** db jelzés (21%) a köznevelési intézményekből érkezett.

A 2013-2014-as tanévben több óvodai, általános és középiskolai jelzést kapott a szolgálat a településeken élő gyermekek/fiatalok iskolai mulasztásáról. Ezek hátterében a fiatalok részéről elsősorban a motiválatlanság, valamint a szülői oldalról az engedékenység, az elhanyagolás, az ellenőrzés, számonkéréshiánya állt.

**Az okok több dologból tevődtek össze.**

Továbbra is jellemző a *gyermekek higiéniai elhanyagolása* (koszos ruházat, igénytelen megjelenés, tetű illetve rüh problémák), amely már az óvodai életben is problémaként lépett fel. A védelembe vétel ellenére továbbra is jellemző az óvodaköteles gyermekek óvodából való hiányzása, amely hátterében a szülői felelőtlenség áll. A családgondozók javaslatainak, felszólításainak azonban még sem tettek eleget a szülők, ismerve a hatósági intézkedések fokozatait, ennek hatásait, eredményeit.

*A családokban* *megjelenő nagy gyermeklétszám*, ami miatt otthon nem kaptak kellő figyelmet a szülőktől, előhozta a lázadást a gyerekekben, így hívták fel magukra a figyelmet, vagy kamaszkoruk révén, nemtörődöm viselkedésükből adódóan, valamint a kortárs csoport negatív hatása miatt igyekeztek kerülni az iskolát bizonyos fiatalok.

*A serdülőkorú fiatalok* esetében továbbra is fő problémaforrás *a tanulás értékének elvesztése*. Megoldásként bizonyult számukra, a 16. életév betöltésével a tankötelezettség megszűnése, amely tény tudatában kivárták ennek lehetőségét, felhalmozva maguk után a magas számú igazolatlan hiányzást. A roma fiatalok és családja életében a tanuláshoz kapcsolódóan egyre inkább jellemzővé vált, hogy megelégedtek a bukások során elért 8 általános iskolai osztállyal, ha a szakiskolai képzést el is kezdték, a 16. életévük után otthagyták az iskolát, hivatkozva a tankötelezettségi koruk betöltésére.

A probléma nemcsak az igazolatlan iskolai mulasztásokban mutatkozott meg, hanem *az igazolt magas órák számában*, a magántanulók esetében a felkészülési napokon való hiányos megjelenésben, a vizsgákra való nem megfelelő felkészülésben.

*A külföldön folytatott/megkezdett tanulmányokkal* kapcsolatban is akadtak problémák, hisz a szülő nem jelzett időben a váltásról, késve mutatta be azon igazolásokat, amelyeket a külföldi iskola/óvoda állított ki. Mindezt sok közbejárásra, figyelemfelhívásra tette csak meg, amely sok időt/munkát igényelt a családgondozó részéről is.

**Iskolai fogadóórák keretében** – KAMASZ-PANASZ - ahol a gyermekkel lehetőség nyílt a négyszemközti beszélgetésre, iskolai szociális munka keretében a tankötelezettség teljesítésének előremozdítása, az iskolában/iskolán kívüli felmerült egyéb problémák (magatartási, beilleszkedési problémák, családi konfliktusok) megbeszélésére került sor.

**A tárgyévben újként keletkezett gondozási esetek száma a kapcsolat felvételi módja szerint 2014-ben**

**A 47 új gondozási esetet** reprezentáló táblázat azt mutatja meg, hogy a kapcsolatfelvétel módja szerint hogyan alakultak 2014-ben az új családgondozások, melyeket a legnagyobb számban a jelzőrendszer tagjai kezdeményeztek.

|  |  |  |
| --- | --- | --- |
| **Sorszám** | **Megnevezés** | **Kapcsolatfelvétel száma** |
| **01** | Önkéntes (gyermek kezdeményezte) |  |
| **02** | Szülővel közösen | 5 |
| **03** | Gyermekjóléti szolgálat (szervezeti egység) által kezdeményezett | 7 |
| **04** | **Jelzőrendszer által kezdeményezett** | **30** |
| **05** | Együttműködésre kötelezett (hatóság által kötelezett) | 3 |
| **06** | A gyámhatóság által kezdeményezett | 2 |
| **07** | **Összesen (01-06. sorok)** | **47** |

A jelzőrendszer tagjaival a napi szintű telefonos vagy személyes megkeresésen túl, elsősorban az alábbi fórumokon került kapcsolatba intézményünk.

- A Gyermekjóléti Szolgálat 2014-ben ***szakmaközi megbeszélést* 6** alkalommal tartott különböző helyszíneken.

- A jelzések és a veszélyeztető helyzetek kialakulása miatt **29** esetben szerveztek a családgondozók ***esetkonferenciákat****,* melyek **57** gyermek és családtagjaik bevonásával kerültek lebonyolításra.

A jelzőrendszerrel való együttműködés jónak mondható, a családgondozók, a gyermekvédelmi felelősök, a pártfogó felügyelők, a gyermekorvosok, védőnők, rendőrség munkatársai és a civil szervezetek tagjai között megfelelő a kapcsolat, melyet az **Éves települési tanácskozásra** kapott visszajelzések is igazoltak.

**A 2014-ben megtartott Éves települési tanácskozások helyszínei és időpontja:**

2014. március 04. Zalacsány

2014. március 05. Türje

2014. március 06. Kehidakustány

2014. március 11. Óhid

2014. március 12. Zalaszentgrót,

Fecskeház Központ és Ifjúsági Centrum

**A 2014-ben megtartott szakmaközi megbeszélések időpontjai és témái voltak**

|  |  |  |  |
| --- | --- | --- | --- |
|  | **Időpont** | **Helyszín** | **Téma** |
| **1.** | 2014. június 18. | **Zalaszentgrót**  Zalaszentgróti  Szociális és Gyermekjóléti Alapszolgáltatási Központ | A 2014.évi jogszabályváltozásokhoz kapcsolódó feladatok áttekintése, különös tekintettel a Ptk. 2014. március 15-i hatályba lépésével összefüggésben  A Zalaszentgróti Járási Gyámhivatal és az Alapszolgáltatási Központ – gyermekjólét, családsegítés – aktuális feladatainak, problémáinak átbeszélése  **Meghívottak köre**: Járási Gyámhivatal vezetője, Köznevelési intézmények ifjúságvédelmi felelősei, Védőnői szolgálat képviselője, Zalaszentgróti Rendőrőrs őrsparancsnoka,  Gyermekjóléti és Családsegítő Szolgálat munkatársai |
| **2.** | 2014. június 25. | **Zalaszentgrót**  Zalaszentgróti  Szociális és Gyermekjóléti Alapszolgáltatási Központ | A civil szervezetek által szervezett programok és események egyeztetése, valamint a nyári gyermekétkeztetéshez kapcsolódó programok átbeszélése  **Meghívottak köre:** a Köznevelési intézmények ifjúságvédelmi  felelősei, a Zalai Hazatérők Egyesületének munkatársai, a Gyermekjóléti és Családsegítő Szolgálat munkatársai |
| **3.** | 2014. szeptember 11. | **Zalaszentgrót**  Zalaszentgróti  Szociális és  Gyermekjóléti Alapszolgáltatási Központ | A tanévkezdéshez kapcsolódó teendők, feladatok közös átbeszélése a kisgyermekkorral kapcsolatban. A védőnők és a családgondozók területi felosztásának egyeztetése, a módszertani anyagok, dokumentációk átbeszélése.  **Meghívottak köre:** a Zalaszentgróti Napköziotthonos Óvoda és Egységes Óvoda-Bölcsőde mb.vezetője és képviselője, a Védőnői Szolgálat munkatársai, a Gyermekjóléti és Családsegítő Szolgálat munkatársai |
| **4.** | 2014. november 03. | **Zalaszentgrót**  Deák Ferenc Általános Iskola, Gimnázium és Alapfokú Művészeti Iskola | A Köznevelési és a Gyermekvédelmi tv.által meghatározott közös feladatok áttekintése elsősorban a bántalmazott gyermekek jogainak védelmében. Az Alapszolgáltatási Központ felépítése, működésének, feladatainak áttekintése  **Meghívottak köre:** a Deák Ferenc Általános Iskola vezetői és pedagógusai, a Gyermekjóléti Szolgálat és a Családsegítő Szolgálat szakmai irányítói |
| **5.** | 2014. november 27. | **Zalacsány**  Sármelléki Közös Önkormányzati Hivatal  Zalacsányi Kirendeltsége | A Zalacsányi Csány László Általános Iskolában tanulói jogviszonnyal rendelkező nevelésbe vett, valamint a Keszthelyi és Zalaszentgróti Járás területén élő gyermekek – tanulótársaira és az iskolára – súlyosan veszélyeztető eseteinek átbeszélése, megoldási lehetőségek keresése a felmerült problémákra  **Meghívottak köre:** az iskola pedagógusai, a KLIK Keszthelyi Tankerülete meghívottja, a gyermekjogi képviselő, a gyermekvédelmi gyám, a Lakásotthoni Hálózat II.sz. Gyermekotthon képviselője, a Rendőrség körzeti megbízottja, a Keszthelyi és a Zalaszentgróti Gyermekjóléti Szolgálatok munkatársai |
| **6.** | 2014. december 01. | **Zalaegerszeg**  Zala Megyei Gyermekvédelmi Központ Területi Gyermekvédelmi Szolgálat | A Gyermekvédelmi törvény által meghatározott közös feladatok áttekintése a gyermekvédelmi gyám és a Gyermekjóléti Szolgálat nézőpontjából. Szakmai egyeztetés a nevelésbe vett gyermekekről a családgondozók és a gyermekvédelmi gyámok közt, tapasztalatcsere  **Meghívottak köre:** a TEGYESZ szakmai vezetői, pszichológus, örökbefogadási tanácsadó, gyermekvédelmi gyámok, a Gyermekjóléti Szolgálat és a Családsegítő Szolgálat szakmai irányítói , munkatársai |

**3.9. A gyermekjóléti szolgáltatás szervezési és egyéb szolgáltatási munkájának tapasztalatai, szabadidős programok, képzések, pályázatok**

* Zalaszentgrót Város Önkormányzata és Tekenye, Zalabér Települések Önkormányzatai 2014. évi **nyári gyermekétkeztetésre** vonatkozóan pályázatot nyújtottak be. Kedvezőbb elbírálásban részesültek azok a pályázatok, amelyek az étkeztetés mellé szabadidős programokat is biztosítottak. Ezeknek a szabadidős programoknak a szervezését, koordinálását vállalták a családgondozók Tekenyén és Zalaszentgróton. Zalabér településen az önkormányzat közművelődési munkatársa foglalkozott a gyerekekkel.

**A programok 2014.06.17-től 2014.08.27-ig tartottak heti 1 alkalommal, minden csütörtökön 10–12 óráig Zalaszentgróton, ill. minden szerdán 10-12 óráig Tekenyén.**

A programsorozat megkezdése előtt minden érintett gyermeket személyesen értesítettünk a programok témájáról, időpontjáról, emellett minden héten plakátokkal hirdettük a soron következő foglalkozást. A foglalkozásokra kisebb számban jöttek el a gyerekek Zalaszentgróton, mint Tekenyén, ez részben annak tudható be, hogy a fiatalabbakat nehezen engedték el, másrészt az idősebb korosztályban a programok nyáron nem váltottak ki nagyobb érdeklődést. Ennek ellenére a találkozások során kialakult, egy állandó „mag”, akikkel a programok jelentős részét végig lehetett csinálni.

**A programsorozat 10 alkalomból állt, melyek 4 fő típus alapján kerültek kivitelezésre:**

- Kézműves foglalkozások, rajzverseny

- Kirándulás, intézménylátogatások a településen

- Sport programok

- Szellemi- és sportvetélkedők

A fent említett programokon kívül, minden egyes rendezvény lebonyolításában nélkülözhetetlen szerepe volt azoknak, akik a helyet és a hozzá szükséges eszközöket biztosították, valamint a ***diákmunka keretében*** intézményünkben foglalkoztatott fiataloknak.

**falunapi, gyermeknapi rendezvények támogatása**

*Tekenye - Pogácsafesztivál*

*Zalacsány - Falunap*

**ruhabörzék szervezése:** *Pakod, Türje, Tekenye, Zalaszentgrót, Zalakoppány*

**ruha- és élelmiszeradományok eljuttatása családokhoz:** *minden településen*

* A nehéz anyagi helyzet következményeinek enyhítését célozta az intézmény által gyűjtött adományok többszöri osztása (önkéntes felajánlás, Hazatérők Egyesülete, vetőmag, a HIFA-HUNGÁRIA Kft jóvoltából, ruha, élelmiszer, tanszerek, stb.)
* Az intézmény november hónapban felvette a kapcsolatot a Magyar Élelmiszerbank Egyesülettel, és csatlakozott az egyesület által szervezett karácsonyi lakossági élelmiszer-adománygyűjtéshez. A gyűjtés a Zalaszentgróti Penny Marketnél került lebonyolításra, amely során rengeteg tartós élelmiszert sikerült összegyűjteni a nyilvántartásban lévő családok számára.
* Szintén november hónapban a HUMAN-International szlovákiai adományosztó támogatta intézményünket konzerv-adománnyal, melyek a karácsonyra való tekintettel kerültek kiosztásra az ellátott családok körében.
* 2013.11.18. és 2014.03.07. között a helyi Gimnázium 9/A osztályának tanulói (18 fő) a Közösségi Szolgálat teljesítése keretében ajándékkészítéssel és Mikulásra, Karácsonyra, Nőnapra ünnepi műsorral készültek az idősellátásban gondozottak részére, 4 fiú pedig ezen felül aktív segítséget nyújtott a telephely költöztetésének lebonyolításában is.

**Továbbképzések, melyeken az intézmény munkatársai vettek részt**

* Együttműködési stratégiák a szakmaközi együttműködésen alapuló munkára fókuszálva (1 fő), személyiségfejlesztő foglalkozás – szervezte: Corporate Values Kft. Budapest
* Projektmenedzsment kultúrafejlesztés az interdiszciplináris tevékenységet folytató intézményekben (1 fő), tanfolyam - szervezte: Corporate Values Kft. Budapest
* Modern vezetői ismeretek interprofesszionális szemlélettel (1 fö), személyiségfejlesztő foglalkozás - szervezte: Corporate Values Kft. Budapest
* Segítő szakemberek felkészítése szenvedélybetegekkel és hozzátartozóival való hatékony munkára (1 fő), tanfolyam – szervezte: Falugondnokok Duna-Tisza Közi Egyesülete
* 2014-ben **szociális szakvizsgára** 2 fő családgondozó jelentkezett, akik közül a vezető családgondozó az intézmény által támogatott jelentkező. Az előkészítőt követően a vizsgákra 2015-ben kerül sor.

**Szakmai programok, melyeken az intézmény munkatársai vettek részt**

* Családbarát Térségi Tanács aktivizáló műhely, (2 fő) – szervezte: Zalai Hazatérők Egyesülete
* Gyermekházak és alapszolgáltatások kapcsolata és együttműködési lehetőségei, Somló-környéki Biztos Kezdet Gyermekház Devecser, Módszertani Műhely, (2 fő) – szervezte: Magyar Máltai Szeretetszolgálat Somló-környéki Biztos Kezdet Gyerekházak
* II. Fecskeház Konferencia, (2 fő) – szervezte: Zalai Hazatérők Egyesülete
* Családbarát Munkahely Szakmai Konferencia Keszthely, (6 fő) – szervezte: Goldmark Károly Művelődési Központ
* Zalaszentgróti Kábítószer Egyeztető Fórum előadás és ülés (1 fő) - szervezte: Zalaszentgrót Város Önkormányzata
* SZIME XVI. Konferencia Siófok, (2 fő) - szervezte: Szociális Igazgatók és Szakemberek Magyarországi Egyesülete
* Gyermekjóléti alapellátás és gyermekvédelmi szakellátás vezetői értekezlete, Szakmai nap Zalaegerszeg, (2 fő) – szervezte: Zala Megyei Kormányhivatal Szociális és Gyámhivatala
* „ Hogy is van ez?” X. Országos Szociális Szakmai Konferencia Keszthely, (9 fő) – szervezte: Euro-Régiós Szociális Szakmai Közösség Budapest
* Kolping Alapkőletétel és előadások Zalaszentgrót, (5 fő) – szervezte: Kolping Szövetség

**Sikeres pályázat folytatása és befejezése 2014-ben**

**2013 augusztusában** az intézmény pályázatot adott be az Emberi Erőforrások Minisztériuma által kiírt **Családbarát-munkahely** pályázati felhívásra, sikerrel és **800e** Ft-ot nyert.

A pályázat nyerteseként az elnyert támogatási összeg mellett a 2014-es évben jogosult volt a Családbarát Munkahely cím használatára.

A családbarát pályázat keretei között a munkavállalókat és családtagjaikat kívántuk ösztönözni, mellyel az általuk végzett napi munka hatékonyabbá válását vártuk.

Az intézmény arculatának kialakítása során már korábban is felismertük a munkavállalói hatékonyság és a munka-magánélet egyensúlyának összefüggéseit a megjelenő problémákon keresztül, azonban azon változtatni nem állt módunkban.

Rugalmas munkaszervezés bevezetésével kívántuk a családok egyéni szükségleteit figyelembe venni, például a kisgyermekes és nagycsaládos munkatársak, vagy az idős beteg hozzátartozót ápoló munkatárs javaslatai alapján alakítottuk az éves szabadság terveinket, melyet az év folyamán akár rugalmasan változtattunk.

A pályázat keretében megvalósult legfontosabb feladataink voltak:

- rendezvények szervezése: Szociális Munka Napja 2013.(nov.12.)

- Karácsonyváró ünnepségek (2013.december)

- honlap készítése (2013. ősz)

-szupervízió, családi fotók elemzése szakemberekkel (2013. ősz)

**- kirándulás a Plitvicei tavakhoz (2014.május)**

A Családbarát Munkahely cím értékeinek megőrzése, a cím filozófiájának ápolása és a hagyományok továbbvitele folyamatos, összefogásra épülő és magas színvonalú munkavégzést igényel.

**A pályázat sikeres lezárása és a pályázaton elnyert összeggel való elszámolás megtörtént.**

2015-ben az intézmény ismét pályázatot nyújt be a Családbarát Munkahely cím elnyerésére, az elbírálás határideje május 15.

**3. 10. A családsegítő szolgáltatás biztosításának módja**

Szolgáltatásunkat a társulás 25 településén fogadóórák, csoportfoglalkozások, prevenciós jellegű foglalkozások és főleg családlátogatások során biztosítjuk. A családsegítés sokrétű, komplex segítő szolgáltatás, amelynek keretébe tartozik többek között a család életvitelét hátrányosan befolyásoló okok feltárása és közreműködés azok megszüntetésében; segítő beavatkozás krízishelyzetekben; természetbeni, anyagi és személyes támogatások nyújtása, közvetítése.

**A Családsegítő Szolgálat személyi feltételeinek biztosítása 2014-ben**

|  |  |  |  |
| --- | --- | --- | --- |
| ***Munkakör*** | ***Alkalmazás módja*** | ***Végzettség*** | ***Ellátási területe*** |
| **vezető családgondozó** | 8 óra közalkalmazott  (2014.08.01-től)  szakvizsga kötelezettség | agrármérnök  **szociális munkás** | Tekenye, Zalaszentlászló, Sénye, Kisvásárhely, Zalaszentgrót,  *Az ellátási terület valamennyi települése* |
| **családgondozó** | 8 óra közalkalmazott | tanító, **szakvizsgázott szociálpedagógus,**  tereptanár | Türje, Kallósd***,*** Kehidakustány, Mihályfa, Óhid, Szalapa,  Zalaszentgrót |
| **családgondozó** | 8 óra közalkalmazott  (2014.08.01-től) | **gyógypedagógiai asszisztens,**  gyermekfelügyelő  ,kisgyermekgondozó,  pedagógus szak  (záróvizsga) | Kisgörbő, Nagygörbő, Sümegcsehi, Döbröce,  Vindornyaszőlős, Zalaszentgrót |
| **családgondozó** | 8 óra közalkalmazott | jogi asszisztens, **igazságügyi, igazgatási ügyintéző** | Zalacsány, Almásháza, Tilaj,  Ligetfalva, Zalaszentgrót |
| **családgondozó** | 8 óra közalkalmazott  (2014. 06. 01-től) | **szociális munkás**  (jelenleg gyed)  **szociálpedagógus**  (2015. 03. 24-ig) | Zalabér, Zalavég, Pakod, Dötk,  Batyk, Zalaszentgrót |

A Családsegítő Szolgálat személyi állománya a hatályos jogszabályi előírásoknak részben felel meg.

3 fő felsőfokú szociális végzettséggel rendelkezik, / *a határozott idejű közalkalmazotti foglalkoztatás pályázat keretében 2015-ben lezárásra került* /, 2 fő felsőfokú OKJ-s képzésben szerzett gyógypedagógiai ill. jogi asszisztensi végzettséget, valamint nem szakirányú főiskolai végzettséget.

2014 augusztusában a **vezető családgondozó** váltás és a júniusi, valamint az augusztusi **személyi változások** miattterületi újraelosztásra került sor.

**3.10.1. A családgondozói munka bemutatása a számok tükrében Zalaszentgrót város közigazgatási területén**

* **Családsegítő szolgáltatás: 117 család**
* **RSZS (együttműködésre kötelezett): 24 fő**

2014. évben Zalaszentgrót városban és közigazgatási területéhez tartozó településeken – *Zalakoppány, Aranyod, Csáford, Tüskeszentpéter, Zalaudvarnok* ***–* 1619 alkalommal** került sor **kapcsolatfelvételre,** amely összesen **327 családot** érintett.

A családsegítő szolgáltatást igénybe vevők életkora rendkívül széles skálájú: kisgyermekektől a nyugdíjas korúig. Együttműködési megállapodás alapján **117 fővel (családdal)** álltunk kapcsolatban, közülük a legtöbben **(85 fő)** 18 és 49 év közöttiek.

**3.10.2. Zalaszentgrót város és közigazgatási területén tapasztalt legjellemzőbb problématípusok:**

**Anyagi-, és foglalkoztatással** kapcsolatos problémák: **116 családot** érintettek.

**Életviteli, családi – kapcsolati** problémákkal **68 családot** érintően találkoztunk.

A családok anyagi biztonsága is gyakran – ***66 család* -** kerül veszélybe, hiszen alig akad olyan család, ahol állandó jövedelmet biztosító munkaviszonnyal rendelkező családtag van. A közfoglalkoztatásban, idénymunkákban való részvétel átmenetileg javíthatna a helyzeten, ha a felhalmozott adósságokat nem görgetnék maguk előtt. Problémáikra megoldást általában kívülről várnak.

Támogatást **hivatalos ügyeik intézésének segítésében 80 ügyfelünk** vagy családtagja kért. Mivel ügyfeleink közt akad teljesen írástudatlan, többen funkcionális analfabéták, beadandó kérvényeik megfogalmazásában segítünk. A családokkal végzett szociális munkára jellemző, hogy **több problémát együttesen kell kezelni (*89 eset).***

Szolgálatunknál – *szociális, mentálhigiénés* – esetkezelésben részesülők száma **117 fő.** Leggyakoribb esetkezelési módok: *a tájékoztatás, információnyújtás, segítő beszélgetések, hivatalos ügyintézésben segítségnyújtás.* Más szolgáltatóhoz, hatósághoz való továbbirányítás, közvetítés **50 alkalommal** történt.

**3.10.3. A Családsegítő Szolgálat működésének tapasztalatai az Intézményfenntartó Társulás területén**

A 2014. évben **694 ellátottat** érintően **3088 kapcsolatfelvételre** került sor. A szolgálatnál megfordult **új ügyfelek** száma **66 %-kal**, **295 főre** növekedett. Az emelkedés hátterében több ok is állhat, az egyik leggyakoribb, hogy szaporodtak és mélyültek az ellátási területen élők problémái.

A családsegítést együttműködési megállapodás alapján**265 fő (család***)* vette igénybe***.***

**A hozott legjellemzőbb problématípusok változásai:**

|  |  |
| --- | --- |
| 2013. év | **2014. év** |
| 1. *anyagi jellegű* 2. *foglalkoztatással kapcsolatos* 3. *családi-kapcsolati*   *4. lelki-mentális* | *1. anyagi jellegű*  *2. ügyintézés, információ kérés*  *3 foglalkoztatással kapcsolatos*  *4. családi-kapcsolati*  *5. lelki-mentális* |

A kiindulási problémákról általánosságban elmondható, hogy a munkahelyek, a foglalkoztatás hiányából adódtak. A családok anyagi helyzetének romlása, nemcsak a család gazdasági funkciójának megingásához vezetett, hanem morális válságot is okozott. A családi kapcsolatok instabilabbá váltak, a családok működési zavarai mélyültek, a különélések száma csak azért nem emelkedett, mert az érintett felek nem tudták megoldani a különéléssel járó többletköltségeket. A szülők nem tudtak megfelelő mintát nyújtani gyermekeiknek, a szociális, kulturális hátrányokat átörökítik. **Több probléma együttes előfordulása az ügyfelek 82 %-át, 217 főt (családot) érintett, krízishelyzetbe mely azonnali intézkedést kíván 7 család került.**

2014. évben az illetékességi területen **70 fő rendszeres szociális segélyre jogosult** személy élt, akiknek **együttműködési kötelezettsége volt a családsegítő szolgálattal**. A családgondozók által megvalósított **beilleszkedési program** keretein belül, kiemelendő Zalaszentgrót és Kehidakustány településen a **csoportokban végzett szociálismunka** *(4 csoport -34 fő)*. Az ügyfelek nagyobb része együttműködésük módjaként az **egyéni esetkezelést** választotta, havi, 2 havi rendszerességgel saját lakókörnyezetükben.

A Családsegítő Szolgálat ellátási területén – szociális, mentálhigiénés – esetkezelésben részesülők száma **265 fő volt.** Leggyakoribb esetkezelési módok: a segítő beszélgetések, hivatalos ügyintézésben segítségnyújtás, információnyújtás. Más szolgáltatóhoz, hatósághoz való továbbirányítás, közvetítés **121 alkalommal,** szolgáltatásnyújtás **218 alkalommal** történt.

Adományok közvetítésére és nyújtására **260 családot érintően** került sor 2014. évben.

**3.10.4.** **Együttműködés a településeken élő, dolgozó jelzőrendszeri tagokkal**

Családsegítő szolgálatunk ellátási területén élő vagy dolgozó jelzőrendszeri tagokkal az információcsere folyamatos. A szinte heti rendszerességgel történt találkozások mellett, **jelzőrendszeri üléseket** tartottunk **Zalakoppány, Csáford településrészeken,** **Zalaszentgrót, Pakod, Óhid, Tilaj** településeken.

Kapcsolatot tartunk a települési önkormányzatok vezetőivel, az ott dolgozó szociális gondozókkal. A hatékonyabb, gyorsabb esetkezelés, problémamegoldás céljából kapcsolatot tartunk továbbá a közös önkormányzati hivatalok szociális ügyintézőivel, a Zalaszentgróti és Keszthelyi Járási Hivatal szociális és hatósági ügyekkel foglalkozó munkatársaival, egyéni esetekben a járási gyámhivatalok ügyintézőivel, hivatásos gondnokaival, a Zalaszentgróti Rendőrőrs parancsnokával, a Zala megyei Igazságügyi Hivatal Áldozatsegítő Szolgálatának vezetőjével.

Adományhoz jutás, juttatás és más szolgáltatás közvetítése céljából a Magyar Vöröskereszt Zalaszentgróti szervezetével. Ügyfeleinket érintően gyakori az egészségügyi szolgáltatók – *házi és szakorvosok, gyermekorvosok, védőnők –* megkeresése. Leggyakrabban megkeresések a polgármesteri hivataloktól, a lakosságtól, a gyermekjóléti szolgálattól és az egészségügyi szolgáltatóktól érkeztek felénk.

**3.10.5. Egyéb programok, rendezvények:**

* Az ügyfelek anyagi gondjainak enyhítése céljából, több alkalommal **gyermek és felnőttruha adományhoz** jutottak a rászoruló családok. Több településen – *Türje, Tekenye, Zalakoppány, Óhíd -* **ruhabörzék** szervezésére, lebonyolítására került sor, amely a lakosság szélesebb körét érintette, különösen az egyedül élő idősebb korosztály és a gyermeket nevelő családok éltek a lehetőséggel.
* Azokat az önellátásra is törekvő felnőtteket, akik saját megművelt konyhakerttel rendelkeztek, a HIFA-Hungária Kft. felajánlásából származó **vetőmagadományban** sikerült részesíteni.
* 2014. december hónapban az „Élelmiszerbank” adománygyűjtő akciójához kapcsolódásnak köszönhetően**, 215 db csomag összeállításával 763 arra rászoruló embernek és családjának** tudott az intézmény tartós élelmiszeradományban részesíteni.
* A HUMAN-International szlovákiai adományosztó szervezettől kapott **készétel konzervek** kiosztásával pedig, jelenleg is támogatást kapnak **a**  rászoruló családok.
* ***Kisgyermekesek klubja: Zalaszentgróton heti rendszerességgel*** működik a szülők kérésére a nyári szünetben is. Foglalkozásainkon általában 6-8 szülő jelent meg gyermekeivel, a **20 fős gyermek létszámból**. Létrehoztuk **Grótmaci Baba Klub Facebook csoport**unkat, mely zárt csoportként működik. Jelenleg 40 tagot számlálunk, közöttük vannak intézményünk GYES-en GYED-en lévő munkatársai is. Ide mindenki feltöltheti a programjainkon készített fotóit, köszöntjük az anyukákat ha újabb kisbaba érkezik a családba, információkat, hasznos linkeket osztunk meg egymással.
* Türje és Tekenye községekben **„életmód klubokat”** indítottunk 5 illetve 20 fő részvételével.

**6. A felügyeleti szervek által végzett szakmai ellenőrzés tapasztalatai**

* A **Nemzeti Rehabilitációs és Szociális Hivatal** 2014. április 15-16-án helyszíni ellenőrzést végzett az intézmény által nyújtott *szociális étkeztetés, házi segítségnyújtás, nappali ellátás időskorúak* számára vonatkozásban. A Hivatal a SZF-A/5995-1/2014.számú jegyzőkönyvében foglalta össze az ellenőrzés során tett megállapításait.

Az ellenőrzés során vizsgálatra került, hogy a szociális intézmény működése, tevékenysége megfelel-e a szociális igazgatásról és szociális ellátásokról szóló 1993. évi III. törvényben, valamint a végrehajtási rendeleteiben foglalt követelményeknek.

A feltárt hiányosságok megszüntetése érdekében a fenntartó nevében eljáró Zalaszentgrót Város Önkormányzat, mint gesztor önkormányzat /*Önkormányzati rendelet módosítása*/, valamint az intézmény vezetője,/*SZMSZ kiegészítése, a GESZ szabályzatainak beszerzése/* a nappali ellátásvezető /*dokumentáció, nyilvántartás vezetésének kiegészítése*/ a szükséges lépéseket megtette, javította.

**A Hatóság a SZF-A/5995-5/2014.számú Végzés** keretében 2014. július 16-án a hivatalból indított hatósági ellenőrzési eljárást megszüntette.

* A **Zala Megyei Kormányhivatal Szociális és Gyámhivatala** 2014.05.26-án helyszíni szemle keretében ellenőrizte az intézmény telephelyén nyújtott szolgáltatásokat, a *gyermekjóléti szolgáltatást és a családsegítést*, melyről hivatalos feljegyzés készült.

**Az összegző megállapítás** rögzíti, hogy a fenntartó a működési engedélyben meghatározottak szerint működteti a szolgálatot. A kötelezően vezetendő dokumentációkat, nyilvántartásokat a jogszabályi előírásoknak aktuálisan naprakészen, nyomon követhetően vezeti a szolgálat. A **2015. április 29-én megküldött ZAC/100/602-2/2015. számú Végzésben** a hivatalból lefolytatott hatósági ellenőrzés megállapította, hogy a szolgáltatások a működési engedélyben és a jogszabályban foglaltaknak megfelelően működnek.

* A **Szociális és Gyermekvédelmi Főigazgatóság Módszertani Főosztálya** 2014.06.30-án a Zala Megyei Kormányhivatal felkérése alapján ellenőrzést kezdeményezett, melynek keretében adatlapokat küldött és kért be a Szakmai Programmal együtt elemzésre elektronikus formában. Helyszíni ellenőrzésre az év során nem került sor, a vizsgálat nem került lezárásra.

**7.** **A jövőre vonatkozó javaslatok, célok meghatározása, gyermekvédelmi prevenciós elképzelések**:

**Gyermekjóléti Szolgálat:**

* A Gyermekvédelmi tv. és a végrehajtási rendeletek, a Büntetőeljárási tv. módosításaiból adódó feladatok – **a megelőző pártfogás**, mint új jogintézmény megismerése, kidolgozása - *Szakmaközi megbeszélés* keretében - a jelzőrendszeri tagok bevonásával, az érdemi együttműködés miatt nélkülözhetetlen.
* A szervezés alatt álló **Kábítószer Egyeztető Fórum** munkájában való közreműködés az elnyert pályázati program alapján, új pályázati dokumentáció kidolgozásában közreműködés
* A **rendőrséggel közösen elindított őrjáratot** továbbra is folytatni szükséges, melynek az elsődleges célja a csellengő kiskorúak felkutatása, a dohányzó, alkoholt esetleg kábítószert fogyasztó fiatalok kiszűrése.
* A magas számú és összetett iskolai jelzések miatt erősíteni szükséges az **iskolai szociális munkát,** melyet 2015.01.01-től a Gyvt. is nevesít, szakmai konzultáció a Köznevelési intézményekkel, a Pedagógiai szakszolgálat munkatársaival.
* **A nyári szociális gyermekétkeztetéshez/rendezvényekhez** kapcsolódó szabadidős programok szervezése, valamint a Karácsonyi élelmiszergyűjtés, adománygyűjtés folytatása a családok anyagi helyzete miatt indokolt.
* Játszóklubok,a Biztos Kezdet program értékeinek megőrzése, **pályázati lehetőségek** felkutatása, az egyházi és civil szervezetekkel a pályázatok közös folytatása kívánatos.
* A **Családbarát Munkahely** pályázatban megfogalmazott gondolatok ápolása, továbbvitele, az elnyert cím méltóságának megőrzése, **új pályázat benyújtása.**

**Családsegítő Szolgálat**

* **2015. évben** egyik legfontosabb feladatunknak tekintjük azon **aktív korú tartósan munkanélküli** klienseinkkel végzendő szociális munkát, akik a Rendszeres Szociális Segély megszűnésével mindenfajta rendszeres szociális ellátástól elesnek.
* Tekenye és Türje településekhez hasonlóan **„életmód klubok”** elindítását tervezzük igény szerint az általunk ellátott többi településeken is, melynek célcsoportja az aktív korú tartósan munkanélküli, illetve közmunka programban résztvevő személyek.
* Továbbra is fontos feladatunknak tartjuk a **jelzőrendszer működtetését**, a hatékonyabb esetfeltárások, esetkezelések érdekében.

**8. A gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása**

**A bántalmazott és elhanyagolt gyermekek adatai**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ssz** | **Megnevezés** | | **A bántalmazott** | | | **Az elhanyagolt** | | |
| **gyermekek száma** | | | | | |
| **fizikai** | **lelki** | **szexuális** | | **fizikai** | **lelki** |
| **1.** | Családon belül | szülő által | 2 | - | - | | 20 | 79 |
| **2.** | testvér által | - | - | - | | - | - |
| **3.** | egyéb rokon által | 1 | - | - | | - | 7 |
| **4.** | **Összesen:** | **3** | **-** | **-** | | **20** | **86** |
| **5.** | *ebből leány:* | 2 | - | - | | 10 | 43 |
| **6.** | Családon kívül | gyermek által | - | - | - | |  |  |
| **7.** | felnőtt által | - | - | - | |  |  |
| **8.** | intézmény munkatársa által | - | - | - | |  |  |
| **9.** | **Összesen:** | **-** | **-** | **-** | |  |  |
| **10.** | *ebből leány:* | - | - | - | |  |  |

**A bántalmazás okai:**

* tekintélyelvű, katonai nevelési módszerek alkalmazása, amelybe a büntetés, a bántalmazás is belefért és elfogadható volt a bántalmazó számára
* az új párkapcsolatokba a szülők hozták az előző kapcsolatból származó gyerekeket, akikkel nem tudtak megfelelően bánni
* zavaros, nem megfelelő házastársi-élettársi viszony

**Az elhanyagolás okai:**

* **Fizikai:** rossz anyagi (lakás) körülmények, hanyag szülői hozzáállás a hiányok leküzdéséhez, pénzbeosztási problémák, tetű-rüh problémák, ápolatlan megjelenés
* **Lelki:** nemtörődöm, hanyag szülői nevelés, a szülők életvitelük miatt nem tudtak megfelelő módon foglalkozni a gyerekekkel és problémáikkal, igazolatlan iskolai hiányzások

**Szabálysértést vagy bűncselekményt elkövetett gyermekek száma**

|  |  |  |  |  |  |  |  |
| --- | --- | --- | --- | --- | --- | --- | --- |
| **Ssz** | **Megnevezés** | | **Gyermekek száma** | | | | |
| **nem volt gondozásban** | **alap-**  **ellátott** | **védelembe vett** | **Összesen** | **Ebből tulajdon elleni szabálysértő** |
| **1.** | Szabálysértés elkövetésekor | gyermekkorú | - | - | 2 | **2** | 2 |
| **2.** | fiatalkorú | 4 | 2 | 3 | **9** | 7 |
| **3.** | **Összesen:** | **4** | **2** | **5** | **11** | **9** |
| **4.** | *ebből leány:* | 1 | - | - | **1** | - |
| **5.** | Bűncselekmény elkövetésekor | gyermekkorú | - | - | - | **-** | - |
| **6.** | fiatalkorú | - | 2 | 1 | **3** |  |
| **7.** | **Összesen:** | **-** | **2** | **1** | **3** |  |
| **8.** | *ebből leány:* | - | - | - | **-** |  |
| ***MINDÖSSZESEN:*** | | | **4** | **4** | **6** | **14** |  |

**A fiatalkorúak bűnözését kiváltó leggyakoribb okok:**

* rossz anyagi, szociális háttér, rendezetlen családi viszonyok
* kortárscsoport negatív hatása, rossz minták követése
* alkohol, drogfogyasztás hatása alatt állás
* pszichés indulatkezelési problémák, rossz konfliktuskezelési módok
* következetlen, felelőtlen nevelési módszerek a szülők részéről

**A fiatalkorú bűnelkövetők ellen folytatott eljárások elsődleges okai:**

* lopás vétsége
* garázdaság vétsége
* szabálysértés
* testi sértés

**A jelzőrendszeri tagok tapasztalatai a 2014. évi beszámolók alapján:**

* **A legfőbb kiváltó okok:** deprivált, szociális segélyektől függő háztartások, a családok diszfunkcionális működése, rossz nevelési módszerek, szegényes érzelmi kapcsolatok, deviáns kortárscsoportok hatásai
* A gyermek és fiatalkorúak körében továbbra is az egyik fő veszélyeztetettségi ok az interneten elérhető közösségi oldalak felelőtlen használata, valamint a szórakozóhelyek látogatása. A nagyobb tömeg befogadására alkalmas szórakozóhely a városban bezárt, de a probléma csak kis mértékben csökkent.
* Az erőszakos garázda magatartással járó cselekmények száma a korábbi évhez képest csökkent, a testi sértések számában alig történt változás.
* Kábítószer fogyasztással kapcsolatban az illetékességi területen kevés az információ, de ez nem azt jelenti, hogy a probléma nem létezik. Az új pszichoaktív anyagok elterjedése komoly feladat elé állítja az egész jelzőrendszert.
* A pártfogó felügyelet kezdetekor és a végrehajtás alatt is, a családgondozók fontos információkkal, tényekkel, adatokkal – *veszélyeztető körülmények, a családok élethelyzete* - segítették az eredményes végrehajtást és a fiatalok bűnismétlésének megelőzését.
* **Javaslat:** Folytatni kell a tanulók tájékoztatását az áldozattá válás megelőzése érdekében tartott osztályfőnöki órákon, ahol a problémák megbeszélésére is mód van,

valamint a kortárssegítő képzéseket, mert a résztvevő fiatalok példát mutathatnak társaiknak megtalálni a helyes viselkedési formákat.

* **Javaslatok az együttműködésre:** *koordinációs megbeszélések* a földrajzi távolság ellenére, *közös prevenciós* *programok*, *közös területi ellenőrzések*, ezáltal érdemi együttműködés, ügyintézés történne a jelzéseken kívül.

**9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).**

A Zalai Hazatérők Egyesülete az önkormányzattal együttműködve ifjúsági tábort, kortárssegítő felkészítő tevékenységet, gyermekfelügyelettel kapcsolatos segítő munkát végzett, valamint prevenciós rendhagyó iskolai órát tartott a zalaszentgróti érintett gyermekek számára. A Zalai Hazatérők Egyesülete a Nemzeti Drogellenes Stratégia keretében megalakított Zalaszentgróti Kábítószerügyi Egyeztető Fórum működésében partneri szerepet vállal.

**Záró gondolatok:**

A családokat érintő problémák sok esetben nem az egyéni életben gyökereznek, hanem társadalmi okokra vezethetők vissza. Szükséges ezért, hogy az egyéni esetkezeléseken túl a közösségközpontú megközelítés is előtérbe kerüljön, ezzel elérve minél több család és gyermek esetében a társadalmi integrációt. Sajnos a társadalmi anomáliákat, globális problémákat *helyi szinten megoldani nem lehet*. A média hatása, az információ beáramlás a családi életbe, az emberek gondolkodás módjába túlságosan nagyarányú, mely a mentalitást, hozzáállást befolyásolja, általában sajnos nem jó irányba.